85. ΑΠΟΦΑΣΙΣ ΥΠΟΥΡΓΟΥ ΠΡΟΕΔΡΙΑΣ ΚΥΒΕΡΝΗΣΕΩΣ Αριθ. 524844 της 25 Μαΐου/10 Ιουν.  1977  (ΦΕΚ Β΄ 531) Περί χαρακτηρισμού των εκτελουμένων υπό του ΕΟΤ, δια πιστώσεων Π.Δ.Ε., εργασιών αναδείξεως, διαφυλάξεως, συντηρήσεως και αναστηλώσεως των αρχαιολογικών μνημείων της χώρας, εις περιοχάς τουριστικού ενδιαφέροντος, ως «όλως ειδικής φύσεως» κατά το άρθρ. 3 παρ. 2 του Ν.Δ. 1266/72. Έχοντες υπ’ όψει: 1.Το Ν.Δ. 216/74 «περί συστάσεως του Υπουργείου Προεδρίας Κυβερνήσεως». 2.Το Ν.Δ. 201/74 «περί τροποποιήσεως και συμπληρώσεως της περί ΕΟΤ Νομοθεσίας». 3.Το Ν.Δ. 1266/72 «περί εκτελέσεως των Δημοσίων Έργων» και δη την διάταξιν του άρθρ. 3 παρ. 2 αυτού. 4.Το Π.Δ. 56/73 «περί εκτελέσεως του Ν.Δ. 1266/72 «περί εκτελέσεως των Δημοσίων Έργων». 5.Το Π.Δ. 475/76 άρθρ. 52 «περί διενεργείας απολογιστικών εργασιών». 6.Την σύμφωνον γνώμην του Τεχνικού Συμβουλίου έργων του ΕΟΤ εκφρασθείσαν κατά την 30ήν συνεδρίασιν αυτού της 5ης Μαΐου 1977 δια της υπ’ αριθ. 170 γνωμοδοτήσεως αυτού. 7.Το Π.Δ. 730/74 άρθρ. 1 και 3 περί των αρμοδίων αποφαινομένων οργάνων προκειμένου περί λήψεως αποφάσεων επί έργων αρμοδιότητος ΕΟΤ. 8.Το Π.Δ. 730/74 άρθρ. 2 παρ. 3 κατ’ εφαρμογήν του οποίου είναι δυνατή η υπό του ΕΟΤ ανάθεσις επιβλέψεως εκάστου συγκεκριμένου έργου εις τον αρμόδιον δημόσιον υπάλληλον της Αρχαιολογικής Υπηρεσίας ως και ο αριθμός αυτού ως υπολόγου, δια την, επ’ ονόματί του, έκδοσιν του σχετικού εντάλματος προπληρωμής, συμφώνως προς το άρθρ. 16 του Οικονομικού Κανονισμού ΕΟΤ. 9.Την ανάγκην χαρακτηρισμού των υπό του ΕΟΤ δια πιστώσεων του Π.Δ.Ε., εκτελουμένων πάσης φύσεως έργων αναδείξεως, διαφυλάξεως, συντηρήσεως και αναστηλώσεως των αρχαιολογικών μνημείων της χώρας, εις περιοχάς τουριστικού ενδιαφέροντος, ως έργων, «όλως ειδικής φύσεως» ίνα καταστή δυνατή επ’ αυτών η εφαρμογή της διατάξεως του άρθρ. 3 παρ. 2 του Ν.Δ. 1266/72, καθ’ όσον τα έργα ταύτα απαιτούν όλως ειδικά υλικά, άκρως εξειδικευμένους γηγενείς τεχνίτας, ιδιάζοντα τρόπον κατασκευής και επίβλεψιν ειδικού αποφασίζομεν: Χαρακτηρίζομεν, ως έργα όλως ειδικής φύσεως, άπαντα τα έργα, τα εκτελούμενα υπό του Ελληνικού Οργανισμού Τουρισμού δια πιστώσεων του Προγράμματος Δημοσίων Επενδύσεων, ήτοι έργων αναδείξεως, διαφυλάξεως, συντηρήσεως και αναστηλώσεως των αρχαιολογικών μνημείων της χώρας εις περιοχάς τουριστικού ενδιαφέροντος. Η ισχύς της παρούσης άρχεται από της δημοσιεύσεως αυτής εις την Εφημερίδα της Κυβερνήσεως. 